ชอร์ตหุ้นพลังงานปิโตรรับโลกถดถอย
โบรกเกอร์แนะขายชอร์ตหุ้นพลังงานปิโตรเคมี หลังเศรษฐกิจโลกซึม ด้าน TOPบ้านปู ยังมั่นใจปีนี้ดี
20 ส.ค. 2554

โบรกเกอร์แนะขายชอร์ตหุ้นพลังงานปิโตรเคมี หลังเศรษฐกิจโลกซึม ด้าน TOPบ้านปู ยังมั่นใจปีนี้ดี
บริษัทหลักทรัพย์ (บล.) โนมูระ พัฒนสิน (CNS) เปิดเผยว่า ผลจากการที่เศรษฐกิจโลกชะลอตัว และทั้งสหรัฐและยุโรปยังไม่มีมาตรการใหม่ออกมา ส่งผลให้ผู้จัดการกองทุนขายหุ้นและถือเงินสด ขณะเดียวกันโบรกเกอร์ก็แนะให้นักลงทุนขายชอร์ตหรือยืมหุ้นไปขายล่วงหน้าในหุ้นกลุ่มพลังงานและปิโตรเคมี เช่น หุ้นไทยออยล์ (TOP) เป็นต้น
นอกจากนี้คาดว่าจะมีการยืมหุ้นไปขายล่วงหน้าในหุ้น ปตท.อะโรเมติกส์และการกลั่น (PTTAR) และ ปตท.เคมิคอล (PTTCH) หลังบริษัทขึ้น XD รับสิทธิเงินปันผล
ด้านหุ้น TOP ลดลงรุนแรง 2.25 บาท ปิดที่ 68.25 บาท
ขณะที่ตลาดหุ้นไทยร่วงแรงตามต่างประเทศ ปิดที่ 1,069.20 จุด ลดลง 19.89 จุด มูลค่าซื้อขาย 39,218 ล้านบาท ต่างชาติขายหนัก 6,388.31 ล้านบาท 
นางสมฤดี ชัยมงคล ผู้ช่วยประธานเจ้าหน้าที่บริหารการเงิน บริษัท บ้านปู (BANPU) กล่าวว่า ภาวะเศรษฐกิจโลกที่ชะลอตัว ไม่ได้ส่งผลกระทบต่อบริษัท แม้จะเห็นสัญญาณการใช้ถ่านหินในสหรัฐและยุโรปลดลง แต่ประเทศในแถบเอเชียและแปซิฟิกซึ่งเป็นตลาดหลักของบ้านปูยังมีความต้องการถ่านหินเพิ่มขึ้นต่อเนื่อง โดยเฉพาะในจีนและอินเดีย จึงมั่นใจว่าปีนี้จะมีรายได้ 1 แสนล้านบาท มากกว่าเป้าเดิมที่ 9 หมื่นล้านบาท และบริษัทได้ทำสัญญาขายถ่านหินไว้แล้ว 90% ของการผลิต ซึ่งในระดับราคาใกล้กับราคาเฉลี่ยขณะนี้ที่อยู่ที่ 90 เหรียญสหรัฐต่อตัน และสิ้นปีน่าจะอยู่ที่ 95 เหรียญสหรัฐต่อตัน
นอกจากนี้ เพื่อให้ได้ประโยชน์จากสหรัฐประกาศใช้ดอกเบี้ยต่ำอีก 2 ปี ด้วยการจะเพิ่มกู้เงินเหรียญสหรัฐเป็น 70% จากเดิม 60% ของหนี้ทั้งหมด 8.4 หมื่นล้านบาท เพื่อลดต้นทุนดอกเบี้ย
นายพงษ์พันธุ์ อมรวิวัฒน์ ผู้จัดการฝ่ายวิเคราะห์และวางแผนธุรกิจ บริษัท ไทยออยล์ กล่าวว่า วิกฤตเศรษฐกิจสหรัฐและยุโรปที่เกิดขึ้นอาจทำให้ราคาน้ำมันปรับตัวลงและเคลื่อนไหวผันผวน แต่เชื่อว่าจะไม่กระทบบริษัท เนื่องจากเศรษฐกิจเอเชียยังเติบโตและความต้องการใช้น้ำมันเพิ่มขึ้นต่อเนื่อง ขณะที่กำลังผลิตเท่าเดิม
ทั้งนี้ คาดว่าราคาน้ำมับดิบดูไบในช่วงไตรมาส 3 ปีนี้จะอยู่ที่ประมาณ 106 เหรียญสหรัฐต่อบาร์เรล ส่วนไตรมาส 4 ปีนี้จะปรับตัวเพิ่มขึ้นไปอยู่ที่ 109 เหรียญสหรัฐต่อบาร์เรล ซึ่งหากเป็นไปตามที่คาดการณ์ไว้จะทำให้บริษัทยังคงมีกำไรจากสต๊อกน้ำมัน